ΑΠΌΦΑΣΗ ΤΗΣ ΕΠΙΤΡΟΠΉΣ της 22ας Σεπτεμβρίου 2006 για τη θέσπιση των τεχνικών προδιαγραφών σχετικά με τα πρότυπα των βιομετρικών στοιχείων για το Σύστημα Πληροφοριών για τις Θεωρήσεις [κοινοποιηθείσα υπό τον αριθμό Ε(2006) 3699] (Το κείμενο στην τσεχική, ολλανδική, αγγλική, εσθονική, φινλανδική, γαλλική, γερμανική, ελληνική, ιταλική, λετονική, λιθουανική, πολωνική, πορτογαλική, σουηδική, σλοβακική, σλοβενική, ισπανική και ουγγρική γλώσσα είναι το μόνο αυθεντικό) (2006/648/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την απόφαση αριθ. 2004/512/ΕΚ του Συμβουλίου της 8ης Ιουνίου 2004 για τη δημιουργία του Συστήματος Πληροφοριών για τις Θεωρήσεις (VIS) (1), και ιδίως το άρθρο 4, Εκτιμώντας τα ακόλουθα: (1) Η απόφαση 2004/512/ΕΚ δημιούργησε το VIS ως σύστημα για την ανταλλαγή μεταξύ κρατών μελών στοιχείων σχετικών με τις θεωρήσεις και αναθέτει στην Επιτροπή την ανάπτυξη του VIS, το οποίο απαρτίζεται από το Κεντρικό Σύστημα Πληροφοριών για τις Θεωρήσεις, από μία εθνική διεπαφή σε κάθε κράτος μέλος και από τη δομή επικοινωνίας μεταξύ του Κεντρικού Συστήματος Πληροφοριών για τις Θεωρήσεις και των εθνικών διεπαφών. (2) Η ανάπτυξη του VIS πρέπει να περιλαμβάνει προπαρασκευαστικά μέτρα τα οποία είναι απαραίτητα για την ενσωμάτωση των βιομετρικών στοιχείων σε μεταγενέστερο στάδιο. (3) Τα συμπεράσματα του Συμβουλίου της 19ης και 20ής Φεβρουαρίου 2004 σχετικά με την ανάπτυξη του Συστήματος Πληροφοριών για τις Θεωρήσεις (VIS) όριζαν ότι τα βιομετρικά αναγνωριστικά στοιχεία πρέπει να είναι συνεκτικά με το Κεντρικό Σύστημα Πληροφοριών για τις Θεωρήσεις. (4) Στα συμπεράσματά του της 17ης Φεβρουαρίου 2005 σχετικά με την ενσωμάτωση βιομετρικών δεδομένων στις θεωρήσεις και στις άδειες διαμονής το Συμβούλιο κάλεσε την Επιτροπή να καταβάλει κάθε προσπάθεια προκειμένου να επισπευσθεί για το έτος 2006 η ενεργοποίηση βιομετρικών αναγνωριστικών στοιχείων στην ανάπτυξη του κεντρικού τμήματος του VIS. (5) Είναι απαραίτητο να καθοριστούν τεχνικές προδιαγραφές σχετικά με τα πρότυπα των βιομετρικών στοιχείων που χρησιμοποιούνται για την ανάπτυξη του VIS ώστε τα κράτη μέλη να μπορούν να προβούν σε προπαρασκευαστικές ενέργειες για τη σύνδεση των εθνικών συστημάτων τους με το Κεντρικό Σύστημα Πληροφοριών για τις Θεωρήσεις. (6) Η ποιότητα και η αξιοπιστία των βιομετρικών αναγνωριστικών στοιχείων έχει μεγάλη σημασία. Συνεπώς πρέπει να καθοριστούν τα τεχνικά πρότυπα τα οποία θα επιτρέπουν να πληρούνται αυτές οι προδιαγραφές ποιότητας και αξιοπιστίας. Αυτό θα έχει σοβαρές δημοσιονομικές και τεχνικές επιπτώσεις για τα κράτη μέλη. (7) Η παρούσα απόφαση δεν δημιουργεί κανένα νέο πρότυπο και είναι σύμφωνη με τα πρότυπα του Διεθνούς Οργανισμού Πολιτικής Αεροπορίας (ICAO). (8) Σύμφωνα με την απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (2), το Ηνωμένο Βασίλειο δεν συμμετείχε στην έκδοση της απόφασης 2004/512/ΕΚ και δεν δεσμεύεται από αυτήν, ούτε υπόκειται στην εφαρμογή της, εφόσον η απόφαση συνιστά ανάπτυξη των διατάξεων του κεκτημένου του Σένγκεν. Συνεπώς, η παρούσα απόφαση της Επιτροπής δεν απευθύνεται στο Ηνωμένο Βασίλειο. (9) Σύμφωνα με την απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (3), η Ιρλανδία δεν συμμετείχε στην έκδοση της απόφασης 2004/512/ΕΚ και δεν δεσμεύεται από αυτήν, ούτε υπόκειται στην εφαρμογή της, εφόσον η απόφαση συνιστά ανάπτυξη των διατάξεων του κεκτημένου του Σένγκεν. Συνεπώς, η παρούσα απόφαση δεν απευθύνεται στην Ιρλανδία. (10) Σύμφωνα με το άρθρο 5 του Πρωτοκόλλου για τη θέση της Δανίας, το οποίο προσαρτήθηκε στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, στις 13 Αυγούστου 2004, η Δανία αποφάσισε να ενσωματώσει την απόφαση 2004/512/ΕΚ στη δανική νομοθεσία. Συνεπώς, η απόφαση 2004/512/ΕΚ δεσμεύει τη Δανία στο διεθνές δίκαιο. (11) Όσον αφορά την Ισλανδία και τη Νορβηγία, η απόφαση 2004/512/ΕΚ συνιστά ανάπτυξη των διατάξεων του κεκτημένου Σένγκεν κατά την έννοια της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν (4), οι οποίες εμπίπτουν στο πεδίο εφαρμογής του άρθρου 1 στοιχείο Β της απόφασης 1999/437/ΕΚ του Συμβουλίου της 17ης Μαΐου 1999 σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν (5). (12) Όσον αφορά την Ελβετία, η απόφαση 2004/512/ΕΚ συνιστά ανάπτυξη των διατάξεων του κεκτημένου Σένγκεν, κατά την έννοια της συμφωνίας που έχει συναφθεί από την Ευρωπαϊκή Ένωση, την Ευρωπαϊκή Κοινότητα και την Ελβετική Συνομοσπονδία για τη σύνδεση της τελευταίας με την ενσωμάτωση, την εφαρμογή και την ανάπτυξη του κεκτημένου του Σένγκεν, πράγμα το οποίο εμπίπτει στον τομέα που αναφέρεται στο άρθρο 4 παράγραφος 1 της απόφασης του Συμβουλίου για την υπογραφή εξ ονόματος της Ευρωπαϊκής Κοινότητας και για την προσωρινή εφαρμογή ορισμένων διατάξεων της εν λόγω συμφωνίας. (13) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε με το άρθρο 5 παράγραφος 1 του κανονισμού (ΕΚ) αριθ. 2424/2001 του Συμβουλίου, της 6ης Δεκεμβρίου 2001, σχετικά με την ανάπτυξη του Συστήματος Πληροφοριών Σένγκεν δεύτερης γενιάς (SIS II) (6), ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Οι τεχνικές προδιαγραφές σχετικά με τα πρότυπα των βιομετρικών στοιχείων για την ανάπτυξη του Συστήματος Πληροφοριών για τις Θεωρήσεις καθορίζονται στο παράρτημα της παρούσας απόφασης. Άρθρο 2 Η παρούσα απόφαση απευθύνεται στο Βασίλειο του Βελγίου, στην Τσεχική Δημοκρατία, στην Ομοσπονδιακή Δημοκρατία της Γερμανίας, στη Δημοκρατία της Εσθονίας, στην Ελληνική Δημοκρατία, στο Βασίλειο της Ισπανίας, στη Γαλλική Δημοκρατία, στην Ιταλική Δημοκρατία, στη Δημοκρατία της Κύπρου, στη Δημοκρατία της Λετονίας, στη Δημοκρατία της Λιθουανίας, στο Μεγάλο Δουκάτο του Λουξεμβούργου, στη Δημοκρατία της Ουγγαρίας, στη Δημοκρατία της Μάλτας, στο Βασίλειο των Κάτω Χωρών, στη Δημοκρατία της Αυστρίας, στη Δημοκρατία της Πολωνίας, στην Πορτογαλική Δημοκρατία, στη Δημοκρατία της Σλοβενίας, στη Σλοβακική Δημοκρατία, στη Δημοκρατία της Φινλανδίας και στο Βασίλειο της Σουηδίας. Βρυξέλλες, 22 Σεπτεμβρίου 2006.

[Source: multi_eurlex | Tokens: 5946]